བླ་སྒྲུབ་ཧཱུྃ་ནག་སྙིང་ཐིག་གི་ངག་འདོན་དམིགས་གནད་གསལ་བ་ཐར་འདོད་
གཅེས་ནོར་ཞེས་བྱ་བ་བཞུགས་སོ།།
རྒྱལ་བ་ཀུན་དངོས་རང་བྱུང་ཨོ་རྒྱན་རྗེ། །ཡང་སྤྲུལ་རིག་འཛིན་ཧཱུྃ་ནག་མེ་འབར་དང་། །གཉིས་མེད་བླ་མ་རྩ་གསུམ་ངོ་བོ་ལ། །སྙིང་ནས་འདུད་དོ་གནང་བ་དེང་འདིར་རྩོལ། ། དེ་ལ་འདིར་གཏེར་སྟོན་རིག་འཛིན་འཇའ་ཚོན་སྙིང་པོའི་དགོངས་གཏེར་ཟབ་མོ་ཧཱུྃ་ནག་སྙིང་ཐིག་གི་འདོན་ཆ་དམིགས་ཁྲིད་ལག་ལེན་ཁྲིགས་ཆགས་སུ་བཀོད་པ་ལ་ཐོག་མར། དུག་གསུམ་རླུང་འབུད་ནི་རྐང་པ་སྐྱིལ་ཀྲུང་། ཐེབ་སྲིན་མནན་ཏེ་བརླ་སྟེང་དུ་བཞག་དཔུང་པ་བརྐྱངས། སྒལ་ཚིག་བསྲང་། མགྲིན་པ་ཅུང་ཟད་གུག །མིག་སྣ་རྩེར་ཕབ། ལྕེ་རྩེ་ཡ་ཀན་ལ་སྦྱར། སྣ་གཡས་ནས་རླུང་ཁུག་པ་གཅིག་ཕྱིར་འཕངས་ཏེ། ཉོན་མོངས་ཞེ་སྡང་སྒོ་ནས་བསགས་པའི་སྡིག་སྒྲིབ་དཀར་ལ་མོག་པ་ཕྱིར་ཐོན། སྣ་གཡོན་ནས་ཉོན་མོངས་འདོད་ཆགས་རྣམ་པ་དམར་པོ་ཕྱིར་ཐོན། གཉིས་མཉམ་ནས་གཏི་མུག་སྒོ་ནས་བསགས་པའི་སྡིག་སྒྲིབ་སྔོ་ལ་མོག་པ་ཕྱིར་སོང་དག་པར་བསམ། དེ་ནས་ངག་བྱིན་རླབས་ནི། བདག་གི་ལྕེ་སྟེང་རཾ་ཡིག་ཞེས་པ་ནས་མཧཱ་ཤྲཱཿམ་ཎ་བར་ལན་གསུམ། རང་གི་སྤྱི་བོར་དྲིན་ཅན་རྩ་བའི་བླ་མ་དང་དབྱེར་མ་མཆིས་པ་ཞེས་ནས་ཉེ་རིང་ཆགས་སྡང་བྲལ་གྱུར་ཅིག བར་ཡང་ཟབ་ནང་ལྟར་ལས། དེ་ནས་རིག་འཛིན་ཆེན་པོའི་གསུང་རྙིང་ཞིག་སངས་རྒྱས་ལག་བཅང་གི་གསོལ་འདེབས་ནི། ཨོཾ་ཨཱཿཧཱུྃ། རིགས་ཀུན་བདག་ཉིད་ཆོས་སྐུ་འོད་དཔག་མེད། །ཚད་མེད་ཐུགས་རྗེའི་བདག་ཉིད་སྤྱན་རས་གཟིགས།། མཁྱེན་བརྩེ་ནུས་པའི་མངའ་བདག་པདྨ་འབྱུང་། །རྒྱལ་བའི་ཡུམ་གཅིག་ཡེ་ཤེས་མཚོ་རྒྱལ་མ། །རྗེ་འབངས་ཉེར་ལྔ་ཉང་བན་ཏིང་འཛིན་བཟང་། །གཏེར་སྟོན་གླིང་པ་དགུ་དང་དྲི་མེད་ལྔ། །མྱང་དང་ཆོས་དབང་རིག་འཛིན་རྒོད་ལྡེམ་སོགས། །གཞན་ཡང་གསར་རྙིང་སྐྱབས་ཡུལ་ཐམས་ཅད་ཀྱིས། །བདག་ཉིད་ཆེན་པོ་ཨོ་རྒྱན་ལས་འཕྲོ་གླིང་། །མདོ་སྔགས་མཐར་ཕྱིན་རིག་འཛིན་འཇའ་ཚོན་པ། །རང་རིག་ཡེ་ཤེས་སྔགས་འཆང་ཧཱུྃ་ནག་མཚན། །གསོལ་བ་འདེབས་སོ་སྨིན་གྲོལ་བྱིན་གྱིས་རློབས། །ཟིལ་དང་གཟི་བརྗིད་ལུས་ལ་བསྐྱེད་དུ་གསོལ། །མཐུ་དང་ནུས་པ་ངག་ལ་སྦར་དུ་གསོལ། །ཉམས་དང་རྟོགས་པ་སེམས་ལ་འཆར་དུ་གསོལ། །ཚེ་གཅིག་འོད་ཕུང་འཇའ་ལུས་འགྲུབ་པར་ཤོག ། སྐྱབས་སེམས་ནི། ཨོཾ་ཨཱཿཧཱུྃ༔ སྐྱབས་གནས་དམ་པ་རྣམས་ལ་སྐྱབས་སུ་མཆི༔ རྒྱུད་དྲུག་འཁོར་བར་འཁྱམས་པའི་ཕ་མ་རྣམས༔ བཟོད་མེད་གདུང་བས་སངས་རྒྱས་ཐོབ་བྱའི་ཕྱིར༔ ཀུན་ཀྱང་བྱང་ཆུབ་མཆོག་ཏུ་སེམས་བསྐྱེད་དོ༔ ཚར་གསུམ། དེ་ནས་བདག་བསྐྱེད་རང་ཉིད་རིག་འཛིན་ཆེན་པོ་ཧཱུྃ་ནག་མེ་འབར་བསྒོམ་ཞིང་སྤྱན་འདྲེན་མཆོད་བསྟོད་བར་འདོན་བསྒོམ་སྦྲག་མར་བྱ་བ་ནི་འདི་ལྟར། གུ་རུ་པདྨ་སིདྡྷི་ཧཱུྃ༔ མ་བཅོས་སེམས་ཀྱི་གནས་ལུགས་རང་རིག་འདི༔ མ་འགག་རང་གསལ་དཔལ་ལྡན་བླ་མའི་སྐུ༔ རབ་བྱུང་ཆ་ལུགས་པཎ་ཞྭ་དམར་པོ་གསོལ༔ ཕྱག་གཡས་གསེར་གྱི་རྡོ་རྗེ་འགྱིངས་སྟབས་གདེངས༔ གཡོན་པས་ལྕགས་ཕུར་མེ་འབར་གནོད་བྱེད་གཟིར༔ ཞབས་གཉིས་རྡོ་རྗེའི་སྐྱིལ་ཀྲུང་བདུད་བཞི་མནན༔ དམ་ཚིག་ཡེ་ཤེས་གཉིས་མེད་ལྷུན་གྱིས་གྲུབ༔ ཧྲཱིཿ རང་བཞིན་མཁའ་ལྟར་དག་པའི་ཞིང་ཁམས་ནས༔ རང་བྱུང་རྒྱལ་བའི་སྤྲུལ་པ་འཇའ་ཚོན་པ༔ རང་རིག་ཡེ་ཤེས་བྱིན་རླབས་དབབ་པའི་ཕྱིར༔ རང་བཞིན་གནས་ནས་སྤྱན་འདྲེན་གཤེགས་སུ་གསོལ༔ ཧཱུྃ་ནག་མེ་འབར་བདག་དང་དབྱེར་མེད་གྱུར༔ ཛཿཧཱུྃ་བཾ་ཧོ་ས་མ་ཡ་ཏིཥྛ་ལྷན༔ རང་ཉིད་དེ་ལྟར་གསལ་བའི་ཐུགས་ཀ་ནས༔ མཆོད་པའི་ལྷ་མོ་རྣམ་འགྱུར་མ་ངེས་པ༔ དཔག་མེད་ནམ་མཁའ་གང་བར་རབ་སྤྲོས་ཏེ༔ སླར་ཡང་བདག་ལ་མཆོད་པ་སྣ་ཚོགས་པས༔ མཆོད་བསྟོད་ཕུལ་ནས་དགྱེས་པར་གཉིས་མེད་རོལ༔ ཕྱི་མཆོད་ཨརྒྷཾ་མཆོད་ཡོན་རྣམ་པ་ལྔ༔ ནང་མཆོད་བདུད་རྩི་ག་ཎ་ཙཀྲ་དང་༔ གསང་མཆོད་བྱང་སེམས་བདེ་སྟོང་གར་བསྒྱུར་དང་༔ དེ་བཞིན་ཉིད་དུ་རང་རིག་རང་གསལ་མཆོད༔ གཞན་ཡང་དྲག་པོ་རྫས་ཀྱི་མཆོད་པ་དང་༔ དབྱུག་ཏོ་རལ་གྲི་མདའ་མདུང་ལྕགས་ཀྱུ་དང་༔ ཞགས་པ་ལྕགས་སྒྲོག་ཁབ་དང་འཇབ་རྩེ་སོགས༔ ཐོག་སེར་གློག་དམར་རྦབ་དང་གནམ་ལྕགས་མེ༔ ཚྭ་ཚྭ་འུར་འུར་ཆེམ་ཆེམ་སྒྱོགས་རྡོ་དང་༔ འབྲུག་སྒྲ་སྒྲོག་ཅིང་ཕོ་ཉ་སྟོང་གསུམ་ཁེངས༔ བསྲུང་མ་ཕོ་རྒྱུད་གཡས་དང་མོ་རྒྱུད་གཡོན༔ དྲག་ཏུ་སྐོར་ཞིང་འབྱུང་པོ་དམྱལ་ཐག་གཅོད༔ མཆོད་རྫས་དམ་པ་འབུལ་ལོ་རིག་པའི་ལྷ༔ མཆོད་བྱེད་མཆོད་མཁན་མཆོད་རྫས་ཐམས་ཅད་ཀྱང་༔ འཁོར་གསུམ་ཡོངས་དག་རང་སེམས་ཨེ་མ་ཧོ༔ ཧྲཱིཿ བསྟོད་པའི་རྒྱལ་པོ་ཆེ་བའི་ཆེ་མཆོག་ནི༔ མ་བཅོས་ལྷུན་གྲུབ་ཀ་དག་རང་རིག་ཆེ༔ ཀུན་ཏུ་བཟང་དང་རྡོ་རྗེ་འཆང་ཆེན་དང་༔ སྣང་མཐའ་སྤྱན་གཟིགས་རྟ་ཕག་ཕྱག་རྡོར་དང་༔ རིག་འཛིན་ཞི་དྲག་མ་མགོན་ལྕམ་དྲལ་དང་༔ མདོར་ན་གསང་སྔགས་གསར་རྙིང་དཀྱིལ་འཁོར་གྱི༔ མངའ་བདག་སྤྲུལ་པ་ཡང་སྤྲུལ་ཉིད་སྤྲུལ་ནི༔ རྩ་བ་ཡན་ལག་བླ་མའི་ཞབས་ལ་བསྟོད༔ ཅེས་བསྟོད་པའི་བར་སོང་ནས། དེ་ཡང་གོང་དུ་གསལ་བ་ལྟར་རང་ཉིད་རིག་འཛིན་ཆེན་པོ་ཧཱུྃ་ནག་མེ་འབར་པདྨ་ཉི་ཟླ་བདུད་བཞི་བསྣོལ་བའི་གདན་སྟེང་རབ་བྱུང་ཆ་ལུགས་པཎ་ཞྭ་དམར་པོ་གསོལ་བ་ཕྱག་གཡས་གསེར་གྱི་རྡོ་རྗེ་འགྱིངས་སྟབས་ཀྱིས་གདེང་པ། གཡོན་པ་ལྕགས་ཕུར་མེ་འབར་བས་གནོད་བྱེད་དགྲ་བགེགས་ལ་གཟིར་བ། ཞབས་གཉིས་རྡོ་རྗེ་སྐྱིལ་ཀྲུང་གིས་བཞུགས་པ་འཇའ་ཚོན་ལས་གྲུབ་པའི་གཤོག་པ་བཀྲ་ཞིང་ཐབས་ཤེས་ཀྱི་མེ་འཁོར་དཀར་པོ་གཡས་འཁོར། དམར་པོ་གཡོན་འཁོར། དེ་དག་གི་མཐའ་བསྐོར་བར་མཚམས་རྣམས་སུ་འོད་ཟེར་དཀར་པོ་འཇམ་ཞིང་། དམར་ནག་ཚ་ལ་རྩུབ་པ་གཡོན་བསྐོར་གྱི་ལྕགས་ཀྱུ་ཞགས་པ། ལྕགས་སྒྲོག་དྲིལ་བུ་ཐོ་བ། དགྲ་སྟྭ། ཐོག་སེར། མཚོན་ཆའི་རིགས་ཐམས་ཅད་དང་། ཁྲོ་བོ་ཁྲོ་མོ་དཔག་ཏུ་མེད་པས་གནོད་བྱེད་ཐམས་ཅད་རྡུལ་དུ་བརླགས་པའི་དམིགས་པ་དང་བཅས་ཏེ། ཧཱུྃ་བྷྱོཿ མེ་འཁོར་གཡས་གཡོན་དྲག་ཏུ་འཁོར། །ཁྲོ་ཚོགས་ཕོ་མོ་དྲག་སྔགས་ཕྱི་ནང་བསྣོལ། །ཕྱག་མཚན་སྣ་ཚོགས་འོད་ཟེར་འུར་སྒྲ་སྒྲོག །གནོད་བྱེད་འབྱུང་པོ་རྡུལ་ཕྲན་ཕྱེ་མར་བརླག །སྟོང་གསུམ་ཟེར་གྱིས་ཁེངས་ནས་ཚ་ཟེར་འཁྱུག །ཨོཾ་ཨཱཿཧཱུྃ་ཧཱུྃ་བྷྱོ་ཕཊ྄༔ ཅེས་ཐུན་རེར་བསྙེན་བསྒྲུབ་སྐབས་ཁྲི་ཚོ་ཆག་མེད་དང་། རྒྱུན་དུ་གང་ནུས་བཟླ། དེ་ཡང་གསལ་སྟོང་གཉིས་མེད་རང་རིག་མཧཱ་གུ་རུ་ཧཱུྃ་ནག་མེ་འབར་བསྒོམས་པ་ནི་སྤྲུལ་སྐུ། སྔགས་ཀྱི་སྒྲ་གྲགས་སྟོང་སྐྱེ་འགག་མེད་པར་སྒྲོགས་པ་ནི་ལོངས་སྐུ། རིག་པ་སྟོང་གསལ་འཛིན་མེད་བློ་འདས་དོན་དམ་ཐིག་ལེ་ཉག་གཅིག་ཏུ་ལ་བཟླ་བ་སྤྲོས་བྲལ་ཆོས་ཀྱི་སྐུ་སྟེ། སྣང་གྲགས་རིག་གསུམ་ལྷ་སྔགས་ཆོས་སྐུའི་རོལ་པར་འབྱམས་ཀླས་པར་ཉམས་སུ་བླང་ཤིང་རྒྱུན་ཁྱེར་སྐབས་ཐུན་མཚམས་མཆོད་འབུལ་མི་དགོས་ཤིང་། ཡིག་བརྒྱ་བཟླ། རང་རིག་བླ་མ་ཡི་གེ་ཧཱུྃ་ལ་བསྡུ་ཞིང་། །དེ་ཡང་ཀ་དག་འོད་གསལ་ངང་དུ་བསྡུ། ། བསྔོ་སྨོན་བཀྲ་ཤིས་བྱ། བསྙེན་བསྒྲུབ་སྐབས་སུ་མཆོད་གཏོར་དམར་ཟླུམ། པད་འདབ་བཞི་པ་གཡས་གཡོན་སྨན་རག་མདུན་དུ་ཉེར་སྤྱོད་སྣ་ལྔ་བཅས་བཤམས་བཟླས་པའི་མཇུག་ཏུ་ཡིག་བརྒྱ་བཟླས་ནས་མཆོད་འབུལ་བསྡུས་པ། ཡང་གསང་བླ་མའི་དཀྱིལ་འཁོར་ལ། །ཕྱི་ནང་གསང་བའི་མཆོད་པ་འབུལ། །ཉམས་ཆག་འགལ་འཁྲུལ་ཐམས་ཅད་བཤགས། །སྐུ་གསུང་ཐུགས་ཡོན་འཕྲིན་ལས་བསྟོད། ། ཅེས་བརྗོད་དགོང་ཐུན་མཇུག་བསྐང་གསོ་དང་ཚོགས་ཕུད་རྣམས་ཡང་ཟབ་ལས་བྱང་ལྟར་བྱ། དུས་ཀྱི་བསྙེན་ཚད་ལ་བདུན་གསུམ་མོ། །སྲོད་ཐུན་མཇུག་ཐུན་གཏོར་འཕང་བ་ནི། ཧཱུྃ། རང་གི་སྐུ་ལས་རང་གི་སྤྲུལ་པ་ནི། །འོད་ཟེར་དཔག་ཡས་ཕྱོགས་མཚམས་ཀུན་ཏུ་འཕྲོས། །བདག་གི་ལུས་ངག་ཡིད་གསུམ་མངའ་ཐང་ལ། །གནོད་བྱེད་ཐམས་ཅད་ཕྱེ་མར་རྡུལ་དུ་བརླག །གཟུགས་ཅན་མིའམ་གཟུགས་མེད་ལྷ་འདྲེ་ཀུན། །མགོ་བཅད་སྙིང་ཕྱུང་ཤ་སྟོར་རུས་པ་གཏུབས། །དེ་མིན་གང་དང་གང་གི་བརྫུ་ཐབས་ཀུན། །ཡེ་ཤེས་མེ་དང་ཡིག་འབྲུའི་ཚར་གཅོད་ཅིག ། ཅེས་གཏོར་མ་འཕངས་ཞིང་ཐལ་བརྡབ་བྱ། མཇུག་ཏུ་ལྷ་སྐུ་འོད་གསལ་དུ་བསྡུ་ཞིང་། སླར་ཡང་རང་རིག་ཧཱུྃ་ནག་མེ་འབར་གྱི་སྐུ་མཁའ་ལ་འཇའ་ཚོན་ཤར་བ་ལྟར་ལྡང་། བསྔོ་སྨོན་ཤིས་བརྗོད་ནི། སྐྱབས་མེད་མགོན་མེད་སྐྱེ་འགྲོ་འདི་དག་ཀུན། །འཁོར་བའི་འཁྲུལ་འཁོར་ཀུན་གྱི་གཞི་རྟེན་ལ། །རྟེན་འབྲེལ་བཅུ་གཉིས་ཤིང་རྟ་ལྟ་བུ་ཡི། །འཕང་ལོ་འདྲ་བ་མྱུར་དུ་ཞིག་གྱུར་ནས། །བླ་མེད་རྫོགས་པའི་བྱང་ཆུབ་མྱུར་ཐོབ་ཤོག། ཨེ་མ་ཧོཿ ཤེས་བྱའི་དོན་ལ་མ་རྨོངས་པའི། །བླ་མ་དམ་པའི་བཀྲ་ཤིས་ཤོག །གང་ལ་བསམ་པ་དེ་ཡིས་འགྲུབ། །ཡི་དམ་ལྷ་ཡི་བཀྲ་ཤིས་ཤོག །སྐུ་གསུང་ཐུགས་ཀྱི་བྷ་ག་ལ། །ཕྱག་རྒྱ་ཆེན་པོའི་བཀྲ་ཤིས་ཤོག ། ཅེས་བྱེད་དོ། །དེ་ལྟར་ཧཱུྃ་ནག་སྙིང་ཏིག་སངས་རྒྱས་ལག་བཅང་གི་ངག་འདོན་གབ་དཀྲུག་བཀླག་ཆོག་དམིགས་གནད་གསལ་བ་ཞིག་དགོས་ཤེས་མཁྱེན་སྤྱན་ཡངས་ཤིང་ཁྱད་པར་ཟབ་ཆོས་འདི་དག་ལ་མི་ཕྱེད་དད་མོས་བརྟན་པོས་སྔོན་འགྲོ་འབུམ་ཐེར་ཡང་ཡང་དང་། བླ་སྒྲུབ་བཛྲ་གུ་རུ་འབུམ་ཕྲག་དྲུག་ཅུ་ལྔ་ཁྲི་ལྷག་པ་དང་། དྲག་སེང་ཕྲིན་ལས་བཞི་སྒྲུབ་བཅས་གྲངས་མང་སོང་བ་སྟེ་ཀུན་བཟང་བློ་གྲོས་ལགས་ནས་རྟེན་བཅས་བསྐུལ་མ་གནང་བ་བཞིན་བླ་མ་མཁའ་འགྲོ་ཚོགས་ལ་གནང་བ་ཞུས་ཏེ་བསྒྲིག་ཆོག་བགྱིས་རུང་གི་མཚན་མ་མཐོང་བར་བརྟེན་དགེ་སྤྲུལ་རིག་པ་འཛིན་པས་ཆུ་བྱ་སྤྲེལ་ཟླའི་ཚེས་བཅུའི་ཉེ་བར་སུག་བྲིས་སུ་བགྱིས་པའོ།།  །།